## Rješenje Hrvatske agencije za poštu i elektroničke komunikacije klasa: UP/I-344-02/08-01/0001, urbroj: 376-15-09-06 od 11. rujna 2009.

### NN 127/2009 (22.10.2009.), Rješenje Hrvatske agencije za poštu i elektroničke komunikacije klasa: UP/I-344-02/08-01/0001, urbroj: 376-15-09-06 od 11. rujna 2009.

127 22.10.2009 Rješenje Hrvatske agencije za poštu i elektroničke komunikacije klasa: UP/I-344-02/08-01/0001, urbroj: 376-15-09-06 od 11. rujna 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3134

Hrvatska agencija za poštu i elektroničke komunikacije na temelju članka 60. stavka 1. Zakona o poštanskim uslugama (»Narodne novine«, broj 88/09), a u svezi s člankom 23. stavkom 2., člankom 29. stavkom 1. točkom 5. i člankom 30. stavkom 1. Zakona o pošti (»Narodne novine«, broj 172/03, 15/04, 92/05 i 63/08), te člankom 217. stavkom 3. Zakona o općem upravnom postupku (»Narodne novine«, broj 53/91 i 103/96, u daljnjem tekstu: ZUP), u postupku određivanja cijena rezerviranih poštanskih usluga javnog operatora HP-Hrvatska pošta d.d., Zagreb, Jurišićeva 13, (u daljnjem tekstu: javni operator) na prijedlog javnog operatora, temeljem odluke Vijeća Hrvatske agencija za poštu i elektroničke komunikacije sa sjednice održane 11. rujna 2009. godine, donosi

RJEŠENJE

1. Određuju se cijene rezerviranih poštanskih usluga javnog operatora kako je navedeno u prijedlogu Cjenika za rezervirane poštanske usluge u unutrašnjem i međunarodnom prometu od 28. 7. 2009. godine koji je sastavni dio podneska javnog operatora broj D-T/1-2104-1/09 od 4. 9. 2009. godine (u daljnjem tekstu: Cjenik).

2. Cjenik iz točke 1. predstavlja sastavni dio ovog rješenja.

3. Ukida se privremeno rješenje Hrvatske agencije za poštu i elektroničke komunikacije, klasa: UP/I-344-02/08-01/00001, urbroj: 376-15-08-01 od 28. 11. 2008. godine.

4. Ovo rješenje objavit će se na službenim internetskim stranicama Hrvatske agencije za poštu i elektroničke komunikacije te u »Narodnim novinama«.

Obrazloženje

Javni operator je sukladno Zakonu o pošti dostavio Hrvatskoj agenciji za poštu i elektroničke komunikacije (u daljnjem tekstu: HAKOM) prijedlog za određivanje cijena rezerviranih poštanskih usluga.

Privremenim rješenjem od 28. 11. 2008. godine, klasa: UP/I-344-02/08-01/0001, urbroj: 376-15-08-01, HAKOM je privremeno odredio cijene rezerviranih poštanskih usluga javnog operatora uz obvezu javnog operatora da do 31. 3. 2009. godine dostavi HAKOM-u elaborat o utjecaju promjene stopa mase pisama na promjenu cijene usluge te izračun (kalkulaciju) cijena rezerviranih poštanskih usluga kako bi HAKOM donio konačno rješenje u postupku donošenja cijena rezerviranih poštanskih usluga, sukladno članku 23. Zakona o pošti.

Javni operator je tek 13. 7. 2009. godine dostavio HAKOM-u Izračun jediničnog troška univerzalnih odnosno rezerviranih usluga u 2008. godini te samo djelomično ispunio svoju obvezu iz privremenog rješenja. Stoga je HAKOM 20. 7. 2009. godine ponovo uputio javnom operatoru zahtjev za dostavom Elaborata o utjecaju promjene stopa mase pisama na promjenu cijene usluge, naveden u privremenom rješenju kao obvezujući uvjet donošenja konačnog rješenja.

Javni operator je 4. 9. 2009. godine dostavio HAKOM-u Elaborat o utjecaju promjene stope mase pisama na promjenu cijene usluge s prilozima Cjenika za rezervirane poštanske usluge u unutrašnjem i međunarodnom prometu s obračunatom novom stopom 23% PDV-a, dopunjeni i izmijenjeni izračun cijena rezerviranih poštanskih usluga s pripadajućim prilozima te raspodjelu prihoda i rashoda prema područjima za 2008. godinu s pripadajućom analitikom.

Člankom 23. Zakona o pošti određeno je da se cijene rezerviranih poštanskih usluga temelje, u pravilu, na troškovima, a kako je javni operator predlagatelj cijena rezerviranih poštanskih usluga, podrazumijeva se da je kalkulacija cijena sastavni dio prijedloga cijena odnosno da se uz prijedlog cjenika dostavi i primjerena kalkulacija.

Stručna služba HAKOM-a je zaključila da su dostavljeni Elaborat i Izračun zadovoljavajući, iako formalno nisu u skladu s odredabama Zakona o pošti vezano za vođenje računovodstva rezerviranih poštanskih usluga. U Elaboratu su navedeni i objašnjeni razlozi i pravna osnova promjene stope mase pisama, financijski učinci promjene stopa mase odnosno novih cijena za uvedene stope kao i usporedbe cijena javnog operatora s ostalim europskim zemljama. Dodatnu potvrdu dostavljenog izračuna daje prikaz usporednog stanja cijena i težinskih stopa u zemljama EU, po kojem predložene cijene ulaze u prosjek cijena u zemljama EU. Stoga HAKOM ocjenjuje da su se ipak stekli uvjeti, barem oni nužni, za donošenje ovog konačnog rješenja.

Slijedom navedenog, odlučeno je kao izreci rješenja.

Sukladno članku 14. stavku 4. Zakona o elektroničkim komunikacijama (»Narodne novine«, broj 73/08) ovo rješenje objavit će se u »Narodim novinama«.

UPUTA O PRAVNOM LIJEKU

Protiv ovog rješenja ne može se izjaviti žalba, ali se protiv njega može pokrenuti upravni spor pred Upravnim sudom Republike Hrvatske u roku od 30 dana od primitka.

Klasa: UP/I-344-02/08-01/00001

Urbroj: 376-15-09-06

Zagreb, 11. rujna 2009.

Predsjednik Vijeća
Gašper Gaćina, dipl. ing. el., v. r.

Rješenje, NN 127/2009-3134